**รู้ทันมะเร็ง:ถุงซิลิโคนรั่วตัวการมะเร็งจริงหรือ**

**คอลัมน์ รู้ทันมะเร็ง : ถุงซิลิโคนรั่ว ตัวการมะเร็งจริงหรือ : โดย ... นพ.วีรวุฒิ อิ่มสำราญ**

                 ช่วงปลายปี 2554 มีข่าวฮือฮาจากหน่วยงานด้านสุขภาพของประเทศฝรั่งเศสออกมาให้ข่าวอย่างเป็น ทางการว่า ถุงซิลิโคนคุณภาพต่ำที่ผลิตในฝรั่งเศสยี่ห้อหนึ่งที่ใช้ในการผ่าตัดเสริม เต้านมมีอัตราการฉีกขาดมากผิดปกติ ทำให้เกิดการรั่วไหลของซิลิโคนส่งผลให้เกิดเต้านมอักเสบ และที่สำคัญมีความสัมพันธ์กับการเกิดมะเร็งเต้านมและมะเร็งของอวัยวะอื่นๆ ถึงขั้นแนะนำให้ผู้หญิงที่ได้รับการเสริมเต้านมด้วยซิลิโคนยี่ห้อนั้น ให้กลับไปพบแพทย์เพื่อผ่าตัดเอาซิลิโคนออกโดยรัฐจะรับผิดชอบค่าใช้จ่ายให้ กันเลยทีเดียว ในขณะที่ทางฝั่งประเทศอังกฤษ ซึ่งก็มีการใช้ซิลิโคนยี่ห้อนี้อยู่จำนวนไม่น้อย มีผู้เชี่ยวชาญออกมาให้ความเห็นในทางตรงกันข้ามว่า ยังไม่มีหลักฐานทางการแพทย์ที่สามารถยืนยันได้อย่างชัดเจนว่ามีความสัมพันธ์ กับการเป็นมะเร็งมากกว่าในผู้หญิงปกติ ทำเอาลูกค้าบ้านเราทั้งสาวน้อยสาวใหญ่ที่ทราบข่าวพากันสับสนระคนหวาดวิตกกัน ไปตามๆ กัน

                 อันว่าเจ้าสารซิลิโคนนั้นเป็นสารที่มีชื่ออย่างเป็นทางการว่าโพลีไดเมทิลไซ ลอกเซน ถูกนำมาใช้เป็นวัสดุหรืออวัยวะเทียมทางการแพทย์มานานหลาย 10 ปี มีประโยชน์มากมายหลายอย่างไม่เพียงแต่ใช้แค่ในการผ่าตัดศัลยกรรมตกแต่ง เช่น เสริมจมูก เสริมเต้านมเท่านั้น แต่ยังใช้ผลิตเป็นเลนส์นัยน์ตาเทียม อุปกรณ์ควบคุมการเต้นของหัวใจ ลิ้นหัวใจเทียม ท่อหรือสายอาหาร สายสวนต่างๆ ทั้งนี้เนื่องจากเป็นวัสดุที่เมื่อนำมาใส่ในร่างกายมนุษย์มีปฏิกิริยาต่อ ต้านน้อยกว่าวัสดุประเภทอื่น แต่ในกรณีที่ซิลิโคนเหลว ซึ่งควรจะอยู่ภายใน[ถุงซิลิโคนรั่ว](http://www.komchadluek.net/search.php?search=%E0%B8%96%E0%B8%B8%E0%B8%87%E0%B8%8B%E0%B8%B4%E0%B8%A5%E0%B8%B4%E0%B9%82%E0%B8%84%E0%B8%99%E0%B8%A3%E0%B8%B1%E0%B9%88%E0%B8%A7)ไหลซึมแทรกเข้าไปเนื้อเยื่อนั้นจะส่งผลต่อการเกิดมะเร็งมากกว่าปกติหรือไม่นั้น ยังไม่มีหลักฐานทางการแพทย์ยืนยัน

                 จากการศึกษาขององค์การวิจัยโรคมะเร็งระหว่างประเทศพบว่าในช่วงยุคปี 1970 มีการใช้ซิลิโคนเหลวฉีดเข้าไปในเนื้อเต้านม โดยตรงพบว่ามีรายงานการเกิดมะเร็งเต้านมหลังฉีด 5-25 ปี จำนวน 15 รายแต่ก็ไม่สามารถสรุปได้อย่างแน่ชัดว่าอัตราการเกิดเช่นนี้มากกว่าในคนปกติ หรือไม่ เนื่องจากไม่มีการทำการศึกษาวิจัยอย่างเป็นระบบ แต่ที่แน่ๆ หลังฉีดมีการอักเสบ การเกิดผังผืดและการบิดเบี้ยวผิดรูปของเต้านมมากขึ้นอย่างชัดเจน ทั้งนี้ขึ้นกับปริมาณที่ฉีดและปฏิกิริยาตอบสนองของแต่ละคน โดยทั่วไปถ้ามีแพทย์ตรวจพบว่ามีการรั่วซึมของซิลิโคน ก็มักแนะนำให้ผ่าตัดเอาถุงซิลิโคนออกเอาไว้ก่อนเพื่อความปลอดภัย เพราะฉะนั้นบรรดาสาวกซิลิโคนทั้งหลายจึงไม่ต้องตื่นตระหนกตกใจจนเกินกว่า เหตุตราบใดที่ถุงซิลิโคนยังไม่มีการฉีกขาดและไม่มีการรั่วซึม เพราะจากผลการศึกษาของสถาบันมะเร็งแห่งชาติของสหรัฐอเมริกา สรุปว่าการใช้ถุงซิลิโคนในการผ่าตัดเสริมเต้านมไม่เพิ่มความเสี่ยงของการ เป็นมะเร็งมากกว่าในคนปกติแต่อย่างใด

                 ก่อนจากอยากฝากว่าหากอยากจะผ่าตัดเสริมเต้านม โดยใช้ถุงซิลิโคนก็ควรเลือกใส่ถุงไว้ใต้ชั้นกล้ามเนื้อหน้าอกไว้เป็นการดี เพราะไม่รบกวนการอ่านผลตรวจแมมโมแกรม ยังไงก็ยังสามารถตรวจตราเนื้อเต้านมได้เหมือนกับเต้านมปกตินะครับ...เชื่อผม สิ

----------------------

(หมายเหตุ : คอลัมน์ รู้ทัน[มะเร็ง](http://www.komchadluek.net/search.php?search=%E0%B8%A1%E0%B8%B0%E0%B9%80%E0%B8%A3%E0%B9%87%E0%B8%87) : [ถุงซิลิโคนรั่ว](http://www.komchadluek.net/search.php?search=%E0%B8%96%E0%B8%B8%E0%B8%87%E0%B8%8B%E0%B8%B4%E0%B8%A5%E0%B8%B4%E0%B9%82%E0%B8%84%E0%B8%99%E0%B8%A3%E0%B8%B1%E0%B9%88%E0%B8%A7) ตัวการมะเร็งจริงหรือ : โดย ... นพ.วีรวุฒิ อิ่มสำราญ)